Teemu Pukin ja Norwichin tilanne oli ennen lauantai-illan ottelua vaikea. Englannin mestari Manchester City oli tulossa Carrow Roadille vieraaksi, ja kotijoukkueelta puuttui loukkaantumisten vuoksi miehistöstään kymmenkunta pelaajaa. Norwich kuitenkin kaatoi jättiläisen – tuttuun tapaan joukkueen ykköstähtenä oli Teemu Pukki.

Ottelu alkoi odotetusti: Manchester City piti palloa, Norwich tyytyi tilkitsemään linjojaan. Pukkia haettiin pariin otteeseen pitkillä syötöillä, mutta City oli alusta lähtien hereillä. Englannin mestarit kuitenkin nukahtivat 18. minuutilla, kun Norwich sai ensimmäistä kertaa pelin Cityn päätyyn ja tuloksena oli kulmapotku.

Emiliano Buendia tarjoili etutolpalle napakan kulmapotkun, ja skottivahvistus Kenny McLean puski Norwichin 1–0-johtoon. Osuma oli Norwichin kauden ensimmäinen, jossa Pukki ei ollut osallisena syöttäjänä tai tekijänä. Osuma oli myös McLeanille ensimmäinen Englannin pääsarjatasolla.

Kymmenen minuuttia myöhemmin Pukki pääsi Cityltä karkuun. Buendia ja Marco Stiepermann pelasivat pallon pystyyn Pukille, joka vapautti upealla syötöllään Todd Cantwellin maalintekoon. Maalisyöttö oli Pukille kauden toinen.

Heti Norwichin 2–0-maalin jälkeen Raheem Sterling oli juonimassa Cityn kavennusta, mutta hyökkääjä puski pallon kotijoukkueen maalin tolppaan.

City sai Norwichin puolustuksen hajalle 45. minuutilla, kun vieraiden hyvin rakenneltu hyökkäys päättyi Bernardo Silvan keskitykseen ja Sergio Agüeron puskemaan 1–2-kavennukseen. Agüero on onnistunut jokaisella kauden viidellä kierroksella maalinteossa ja on seitsemällä maalillaan Valioliigan maalitilaston kärjessä yhdessä Chelsean Tammy Abrahamin kanssa.

Kauden kuudes

Pukki aloitti toisen jakson ahnaasti. Hän pääsi parin minuutin pelin jälkeen vasemmalta laidalta puolittaiseen läpiajoon, mutta laukoi pallon vasemmalla jalallaan ohi takakulman. Cityn maalipotkun jälkeen Nicolas Otamendi hukkasi pallon Buendialle, joka vapautti Pukin maalintekoon City-maalin edestä. Pukille tilastoihin liigakauden kuudes osuma.

City loi ottelun lopussa painetta Norwichin päätyyn ja sai ahkeruudestaan palkinnon pari minuuttia ennen täyttä aikaa Rodrigon tarkalla kaukolaukauksella. Kanarianlinnut piti lopulta pintansa ja puolusti 3–2-voiton.

Ennen lauantain ottelua Valioliigan 18. sijalla ollut Norwich ylsi valtavaan urotekoon, nappasi Cityn kustannuksella kauden toisen voittonsa ja pomppasi sarjataulukossa 12:nneksi.

City pitää kauden avaustappiostaan huolimatta paikkansa Liverpoolin takana toisena. Liverpool on aloittanut kautensa puhtaalla pelillä ja on karannut viidessä ottelussa Cityltä jo viiden pisteen karkumatkalle.

Katso Pukin loistoa klikkaamalla yllä olevaa kuvaa! (Kuvalähde: Viasat)

Valioliiga 14.9.

Liverpool – Newcastle 3–1

Tottenham – Crystal P 4–0

Wolverhampton – Chelsea 2–5

Man United – Leicester 1–0

Sheffield U – Southampton 0–1

Brighton – Burnley 1–1

Norwich – Man City 3–2

Lue myös:

Hattutemppu ja maalitilaston kärkipaikka – Chelsean komeetta teki erikoista Valioliigan historiaa

Liverpool kävi kyykyssä, mutta nousi väkevään voittoon – Sadio Mané tyrmäävässä vireessä

Teemu Pukki putsasi palkintopöydän! Valioliigan viralliseksi kuukauden pelaajaksi